(،،پدا يكبر ے من ءُ تو”””””’)
منى ماهنو!!
منى ارواه ءِ جبين ءَ زروكيں آسمى پـُل
بـِل كوہنيں گـِلـّہ ءُ زنگ ءُ ماسيتاں
شارى ءِ ساز اِتگيں نمبگاں هوشيناں من
تو هچ نكرزيں عومر ءِ
پولنگيں گور امبازاں نى بہ ركين وت ءَ
بيا من ءُ تو””””
نيل بوميں زر ءِ بے گوازيں گـُب ءَ
دور”””””’سك دور_،،حمل ءِ زهم گار اِنت،،
چروكيں آپ گردان ءِ چہراں گوں
چـِست بئيں بے تاهيرى””””””’
چاڑيں سر گوات ءِ ميديں گوانزگ ءِ
گوں شاگيں شيكگ آں
برز”””””””سك باز برز
جلگہيں آزمان ءَ بال كنيں__،،حمل ءِ ارواه ءِ گورا،،
كلكشان پيش سلام بنت مارا
ترپوكيں استال وش آتك كننت پہ شرپ
پدا من ءُ تو””””’
ناگہاں”””””””سركشـّيں ابيتكيں ماران ءِ
كميں مات بند ءِ سرا____،،سيمك وداريگ اِنت،،
كٹاك اَنت چو گرند ءَ منى عاشقيں كندگ
تئى چراگ توسيں لقا ءِ گروك شهميت””’چونتها ءِ زهم ءَ،،
پياپيں ترونگل بئيں”””””من ءُ تو
ترمپ ترمپ ءَ اير رچيں اير رچيں___،،هانى ءِ مروارديں ارسانى وڑا،،
پدا تن آپيں گل زمين ءِ تلكاريں سينگ ءِ
كورچاتيں تركـّاں”””””گار ءُ بيگواهيں شئے ءِ
ازلى تن ءِ سير آپى ءَ شوهازيں
”””””عشق ءِ زر ءَ بے گوازيں
منى ماهنو!!
منى ارواه ءِ جبين ءَ زروكيں آسمى پـُل
پدا بيا من ءُ تو”””””
شمش ءُ گرگپاد ءُ ليلاں بلك بئيں ءُ رديں
وتى نرم ءُ نازركيں روتگاں
رستگيں سـِنگ ءُ ڈل ءُ ڈوكانى دل ءَ اير دئيں
چو شيداهى توكلى ءِ مست ءَ ملاريں شعراں
نوك آپيں نمبگانى شهديں تام ءَ چـشيں
هيرت دوچيں جامگے دوچيں چكنكاريں
چو سرباز ءِ ماهيں مهرك ءِ مهپراں شپاريں
هانى اِيں گل زمين ءِ برهنگيں اندام ءَ پوشيں
گروك پڑى پہ پڑى بہ شهمنت”””ستر
بلے چاكر ءِ اسپانى سياه دليليں شدگ
نى ساز نہ بنت مكرانى””””’سراپيں سعيد ءِ چنگانى
جزماں شانتل ءُ كپوت پدا ادا
سياه تاكيں كهيراں”””””نوك رستگيں
زند زيمريں كوكو آں گوں””””كدو بندنت
عزت ءِ سـُتكگيں ارمان ءَ”””””مهرك ءِ پيردان ءَ
جـِنگل گوں رژن شبينيں چرى چرياں
بام ءِ آسگ ءِ مستاگ ءَ دينت
گـڈ ءُ گرانڑ، گور ءُ آسك
مات بندانى گـَٹـّيں هساراں””””’سمو هيالانى وڑا
تردان، ترانج كنان””””’اير رچنت رمب رمب ءَ
پہ زند ءِ مرادانى پاكيں چوگان ءَ
منى ماهنو!!
منى ارواه ءِ جبين ءَ زروكيں آسمى پـُل
يكبر ے پدا من ءُ تو””””””””’
(هلاس)
صديق آزات ءِ نام ءَ””””غنى پهوال